
I. CONSIDERAŢII GENERALE

 

 

La fel ca alte drepturi patrimoniale, dreptul de proprietate poate fi un drept pur şi simplu sau afectat de modalităţi.

Dreptul de proprietate este pur şi simplu în situaţia când are ca titular o singură persoană şi a fost dobândit de către proprietarul actual în mod sigur şi ireversibil, fără ca existenţa sa în patrimoniul acestuia să depindă de un eveniment sau de o împrejurare viitoare care ar putea să-l desfiinţeze prin rezoluţiune, revocare sau anulare.

Dreptul de proprietate afectat de modalităţi este acel drept de proprietate asupra unuia sau mai multor bunuri care fie că aparţin simultan sau concurent la două sau mai multe persoane, fie că existenţa lui viitoare în patrimoniul titularului actual depinde de un eveniment sau de o împrejurare prevăzută de lege sau stabilită prin voinţa omului. 

Când un lucru aparţine mai multor proprietari, se spune că aceştia au asupra lucrului un drept de coproprietate. Dacă, însă, fiecare proprietar are drept numai asupra unei părţi materiale determinate a lucrului, atunci nu există o coproprietate indiviză, o coproprietate propriu-zisă, deoarece bunul se află materialmente împărţit în porţiuni diferite, astfel încât dreptul fiecărui proprietar este pro diviso, adică are un obiect material diferit de al celorlalţi. În asemenea caz, drepturile diferiţilor proprietari sunt pur şi simplu juxtapuse, fără a se suprapune şi a se întrepătrunde reciproc şi nu diferă întru nimic de proprietatea pură şi simplă, exclusivă.

Nu există coproprietate indiviză sau indiviziune sau proprietate în devălmăşie decât atunci când fiecare proprietar are un drept limitat asupra unei porţiuni materiale din lucru ori un drept asupra unei cantităţi abstracte din lucru, exprimată printr-o simplă fracţiune: jumătate, un sfert, o optime din lucru. Dreptul fiecărui coproprietar priveşte totalitatea lucrului pentru fracţiunea prin care este exprimat. Cu alte cuvinte, lucrul, în materialitatea sa, este indiviz, singur dreptul de proprietate este divizat. Fiecare coproprietar este proprietarul absolut al cotităţii sale abstracte de care poate dispune, în principiu, cum va dori; el, însă, este obligat de a respecta materialmente drepturile celorlalţi coproprietari.

O altă teorie a indiviziunii şi-a făcut apariţia: aceea a proprietăţii colective (gesammte Hand). În această formă, coproprietarii sunt consideraţi ca alcătuind toţi o singură persoană; administrarea lucrului comun aparţine unui organ de direcţie, în afară de patrimoniile particulare ale coproprietarilor. Codul civil nu se ocupă nicăieri de indiviziune, pentru a o reglementa prin măsuri de ansamblu. El tratează despre indiviziune numai în mod incidental, cu ocazia împărţirii succesiunilor (art.728 şi urm.). Noţiunea generală a indiviziunii este, în mare parte, opera doctrinei şi a jurisprudenţei, care au luat principiile de bază din dreptul roman.

Cele mai frecvente cazuri de indiviziune se întâlnesc în materie de succesiune deoarece la decesul unei persoane care lasă mai mulţi moştenitori legitimi sau testamentari averea sau o porţiune din averea defunctului se află în indiviziune între moştenitori. Dar există şi indiviziuni contractuale, cum este în situaţia când două persoane cumpără un lucru în comun. În Franţa, indiviziunea contractuală este frecventă, deoarece regimul matrimonial cel mai frecvent este regimul comunităţii de bunuri care rezultă din contractul de căsătorie sau din lege.

În sfârşit, indiviziunea poate să rezulte şi din lege, căci legea recunoaşte, în anumite cazuri care corespund unor necesităţi practice, existenţa unei coproprietăţi asupra unui lucru de folos comun, cum este cazul coproprietăţii zidurilor despărţitoare între două fonduri vecine.

Trebuie observat că drepturile coproprietarilor pot fi inegale. Astfel, unul poate deţine 2/3, iar altul numai 1/3 dintr-un lucru. Nimic nu împiedică ca numărul coproprietarilor să fie cât mai mare.

 

Dreptul de proprietate pe cote-părţi

Dreptul de proprietate pe cote-părţi se mai numeşte şi coproprietate, caracterizându-se prin faptul că un bun aparţine, simultan şi concurent, la doi sau mai mulţi proprietari, fără ca bunul respectiv să fie fracţionat în materialitatea lui. Ceea ce este fracţionat este numai dreptul de proprietate cu privire la bun; fiecare coproprietar are determinată o cotă-parte ideală, abstractă, matematică din dreptul de proprietate, care se exprimă sub formă de fracţie nominală, fracţie zecimală ori procente.

Dreptul de proprietate pe cote-părţi este de două feluri: dreptul de proprietate pe cote-părţi obişnuită sau temporară şi dreptul de proprietate pe cote-părţi forţată şi perpetuă.

 

Drepturile coproprietarilor

În principiu, fiecare coproprietar trebuie să exercite astfel dreptul său asupra lucrului, încât să respecte drepturile şi folosinţa celorlalţi coproprietari. Din cauza acestei obligaţiuni de a respecta dreptul celorlalţi, un coproprietar are mult mai mare libertate relativ la actele juridice pe care le face asupra dreptului său de proprietate - acte care, în general, nu aduc atingere folosinţei celorlalţi - decât relativ la actele materiale pe care le poate face asupra lucrului comun şi care, adesea, vin în conflict cu actele celorlalţi coproprietari.

În ceea ce priveşte actele juridice, coproprietarul poate dispune, în principiu, în mod liber de dreptul său de proprietate asupra unei cotităţi din lucrul comun; el poate înstrăina total sau parţial acest drept, fără consimţământul celorlalţi coproprietari, iar dobânditorul se va afla substituit în locul său în drepturile sale asupra lucrului. Pentru aceasta, dreptul celorlalţi coproprietari nu este atins. Totuşi, chiar în acest caz, legea impune oarecare restricţii. 

Astfel, conform art.1825, creditorii personali ai unui succesor ce se află în indiviziune asupra unor imobile succesorale nu pot cere punerea în vânzare a cotei indivize a debitorului lor până ce nu s-a făcut partajul. Art.1825 se referă numai la indiviziunea provenită din succesiune. Art. 494 din Codul de procedură civilă aplică aceeaşi regulă la coasociaţi, în general, şi putem să o extindem la orice indiviziune imobiliară sau chiar mobiliară, cel puţin întrucât câtimea părţii indivize nu este neîndoielnic stabilită şi lămurită (art.497 alin.2 Cod procedură civilă). Creditorii au însă dreptul să ceară partajul. 

O altă restricţie la dreptul coproprietarului indiviz de a dispune de dreptul său rezultă din efectul retroactiv al partajului ce va interveni. În situaţia în care un coproprietar indiviz constituie o ipotecă asupra părţii sale indivize, soarta ipotecii va depinde de rezultatul partajului ce va interveni. Dacă în urma partajului, imobilul cade în lotul său, ipoteca devine definitiv valabilă; în caz contrar, ipoteca va fi anulată în mod retroactiv, deoarece copărtaşul debitor este considerat ca şi cum n-ar fi avut niciodată vreun drept asupra imobilului. În acelaşi timp, în cazurile de indiviziune forţată şi perpetuă, coproprietarul nu poate dispune liber de dreptul său.

Cu privire la actele materiale, acestea sunt actele de administrare, de folosinţă sau de distrugere materială a lucrului, iar dreptul fiecărui coproprietar este mult mai restrâns deoarece aceste acte pot veni în conflict cu drepturile celorlalţi coproprietari. Fiecare coproprietar se poate folosi de lucru, fără consimţământul celorlalţi, însă cu condiţia să respecte dreptul lor. De fapt, obligaţia de a respecta drepturile celorlalţi reduce considerabil libertatea fiecărui coproprietar. Nu numai că un coproprietar nu poate distruge lucrul, dar, în principiu, el nu poate nici măcar să transforme modul de folosinţă sau să facă acte de administrare, chiar în folosul comun, fără consimţământul tuturor celorlalţi coproprietari. Acest lucru îngreunează considerabil administrarea şi buna punere în valoare a lucrului şi este greu câteodată a obţine acordul necesar pentru alcătuirea actelor de administrare utile.

Pentru a se înlătura aceste dificultăţi, s-a propus aplicarea la toate indiviziunile particulare a art.1517 alin.1 Cod civil relativ la societăţi, după care se prezumă că asociaţii îşi dau unul altuia mandat de a administra societatea, aşa că actele de administrare ale unui asociat sunt valabile faţă de toţi, dacă ceilalţi nu s-au opus în prealabil.

 

Sfârşitul indiviziunii

Indiviziunea poate lua sfârşit când unul dintre coproprietari dobândeşte proprietatea tuturor părţilor indivize, adică a întregului lucru, printr-un mod oarecare: cumpărare, succesiune, donaţie. De asemenea, indiviziunea ia sfârşit când toţi coproprietarii, de comun acord, înstrăinează în acelaşi timp părţile lor unei terţe persoane, care devine astfel proprietar exclusiv al întregului lucru.

Indiviziunea mai ia sfârşit prin partaj sau împărţeală. Partajul este o operaţiune prin care se atribuie fiecărui coproprietar o parte indiviză abstractă pe care o poseda până atunci, valoarea părţii divize fiind proporţională şi echivalentă cu aceea a părţii indivize anterioare. Fiecare coproprietar devine, astfel, proprietar pro diviso, adică proprietar exclusiv al părţii materiale ce i s-a atribuit din lucru, iar dreptul său nu mai este limitat de drepturile celorlalţi. Părţile divize provenind din împărţeala lucrului indiviz se numesc loturi.

Legea consideră indiviziunea ca o situaţie puţin avantajoasă pentru proprietari şi puţin favorabilă pentru exploatarea economică a lucrului, din cauza dificultăţii de a administra lucrul de comun acord şi din cauza deselor conflicte ce se ivesc între coproprietari. De aceea, în interesul liberei circulaţii a bunurilor, cât şi în interesul particular al proprietarilor, s-au luat măsuri pentru ca indiviziunea să poată lua sfârşit oricând şi în mod cât mai liber. 

În consecinţă, art.728 din Codul civil dispune că: "Nimeni nu poate fi obligat a rămâne în indiviziune, Un coerede poate cere oricând împărţirea succesiunii, chiar când există convenţii sau prohibiţii contrare". Deşi art.728 are în vedere partajul unei succesiuni, el reprezintă o regulă generală care se aplică la toate indiviziunile, oricare ar fi cauza lor. În principiu, deci, şi cu excepţiile pe care le vom indica mai jos, orice coproprietar poate cere ieşirea din indiviziune prin efectuarea partajului, fără ca ceilalţi coproprietari să se poată opune.

Art.728 Cod civil este de ordine publică; de aceea, se consideră nule toate convenţiile prin care coproprietarii ar renunţa la dreptul de a cere partajul sau s-ar obliga să rămână în mod perpetuu în indiviziune. Asemenea convenţii nu leagă pe cei ce le-au făcut, fiind lovite de nulitate absolută. Din aceleaşi motive, dreptul de a cere ieşirea din indiviziune nu se stinge prin prescripţie extinctivă, chiar dacă indiviziunea a durat mai mult de 30 de ani.

Ca regulă generală, indiviziunile sunt esenţialmente temporare, fără durată fixă, şi facultative pentru fiecare coproprietar în ceea ce priveşte continuarea lor.

 

Indiviziunile silite şi perpetue

Prin excepţie de la regula enunţată mai sus, există câteva cazuri de indiviziuni, fie temporare, dar de o durată fixă obligatorie, fie perpetue şi silite.

Un caz de indiviziune temporară cu durată fixă este prevăzută de art.728 alin.2 Cod civil, care dispune următoarele: "Se poate face înnoire pentru suspendarea diviziunii pe termen de 5 ani. După trecerea acestui timp, înnoirea se poate reînnoi". Rezultă din acest text că, dacă renunţarea la facultatea de a cere partajul este nulă când este perpetuă sau pe un timp îndelungat, ea este valabilă pe un timp de cel mult 5 ani. Coproprietarii pot conveni să rămână în indiviziune timp de 5 ani cel mult, iar în acest interval ei nu vor mai putea cere ieşirea din indiviziune. Ei pot reînnoi convenţia de indiviziune, însă numai după expirarea celor 5 ani în curs şi pe un nou interval de cel mult 5 ani.

Mult mai frecvente sunt cazurile de indiviziune perpetuă şi silită. În aceste cazuri, coproprietarii nu pot cere niciodată ieşirea din indiviziune prin partaj şi sunt obligaţi să rămână întotdeauna în indiviziune, dacă nu vor să renunţe la dreptul lor.

Cauza generală a indiviziunii perpetue este, în majoritatea cazurilor, destinaţia lucrului. Unele lucruri, prin natura sau starea lor, sunt menite să servească în mod constant mai multor proprietari. Indiviziunea este aici necesară şi, de aceea, legea o consideră perpetuă, în sensul că unul singur dintre coproprietari nu-i poate pune capăt prin partaj.

Caracterul perpetuu al indiviziunii ar face administrarea şi libera folosinţă a lucrului foarte grea, deoarece coproprietarii n-ar putea niciodată să pună capăt dificultăţilor prin cererea de partaj, dacă nu ar exista un coerede. Acest corectiv există: caracteristica indiviziunilor perpetue constă în faptul că fiecare coproprietar are, în general, un drept de administrare şi de folosinţă mai larg decât în indiviziunile temporare obişnuite.

Principalele cazuri de indiviziune perpetuă şi silită sunt următoarele:

1. Coproprietatea unor anumite bunuri, considerate ca bunuri de familie şi menite să servească întregului grup de persoane ce formează familia; astfel sunt mormintele, hârtiile şi titlurile de familie;

2. Coproprietatea unei clădiri împărţită în apartamente sau etaje;

3. Coproprietatea unor anumite bunuri considerate ca accesorii ale unor fonduri vecine ce aparţin unor proprietari diferiţi, accesorii destinate serviciului comun al fondurilor. Astfel sunt potecile, terenurile, curţile, puţurile, fântânile comune la mai multe imobile. 

În legătură cu această ultimă categorie, există câteva dificultăţi pentru a şti dacă proprietarii fondurilor vecine au asupra lor un drept de coproprietate sau dacă proprietatea lor aparţine unuia singur, ceilalţi neavând decât un drept de servitute. Interesul deosebirii rezidă în faptul că dreptul de coproprietate nu se stinge prin neîntrebuinţare, fiind perpetuu prin natura sa, pe când dreptul de servitute se stinge prin lipsa de uz timp de 30 de ani. În lipsă de titluri care să stabilească dacă este un caz de coproprietate sau de servitute, de obicei se prezumă coproprietatea.

Trăsătura comună a bunurilor indivize din această categorie este că fiecărui coproprietar îi sunt recunoscute drepturi mai largi decât în indiviziunea temporară, tocmai din cauza caracterului perpetuu şi obligatoriu. Fiecare coproprietar se poate folosi de lucru fără voia celorlalţi, atât pentru serviciul fondului învecinat, cât şi pentru serviciul unui alt fond al coproprietarului, dacă este cazul. El poate chiar să aducă transformări lucrului, cu condiţia să nu stingherească folosinţa şi drepturile celorlalţi coproprietari. Un coproprietar nu poate, însă, să ceară partajul lucrului, nici să înstrăineze dreptul său separat de fondul principal.

 

Coproprietatea asupra părţilor comune din clădirile cu două sau mai multe spaţii cu destinaţia de locuinţă ori cu altă destinaţie

Coproprietatea forţată asupra părţilor comune din asemenea clădiri există numai în situaţia în care locuinţele sau spaţiile cu altă destinaţie aparţin unor proprietari diferiţi. Dacă întreaga construcţie aparţine unui singur proprietar, nu poate fi vorba de o coproprietate forţată asupra părţilor comune. Acest caz de coproprietate a fost reglementat expres, pentru prima dată în România, prin Legea din 3 mai 1927 pentru încurajarea construirii de locuinţe.

În prezent, regimul juridic al acestei coproprietăţi este stabilit prin Legea nr.50/1991 privind autorizarea executării construcţiilor şi unele măsuri pentru realizarea locuinţei şi Legea nr.114/1996 a locuinţei. 

Art.36 din Legea nr.50/1991 prevede că în cazul când într-o clădire se realizează mai multe apartamente şi suprafeţe locative cu altă destinaţie, proprietarii acestora dobândesc o cotă-parte de proprietate asupra tuturor părţilor de construcţie şi instalaţiilor, precum şi asupra tuturor dotărilor care, prin natura lor, nu se pot folosi decât în comun, indiferent de tronsonul, scara sau etajul la care este situată proprietatea lor. Cotele-părţi se determină proporţional cu suprafaţa construită a locuinţei, a caselor de vacanţă ori, după caz, a suprafeţelor cu altă destinaţie din clădire.

Conform art.3 alin.3-4 din Anexa nr.2 la Legea nr.114/1996, dreptul de proprietate comună are ca obiect toate părţile clădirii care sunt de folosinţă comună: terenul pe care este construită clădirea, curtea, fundaţia, structura de rezistenţă, acoperişul, terasele, coşurile de fum, scările, holurile, pivniţele, subsolurile, casa scării, tubulatura de gunoi, ascensoarele. Această proprietate comună pe cote-părţi este indiviză.

Regimul juridic al exercitării coproprietăţii forţate asupra părţilor comune din clădirile cu două sau mai multe apartamente având proprietari diferiţi are caracter organizat prin lege, prin înfiinţarea de asociaţii de proprietari.

Dreptul de proprietate în devălmăşie

Dreptul de proprietate în devălmăşie, formă a dreptului de proprietate comună, se particularizează prin aceea că titularii săi nu au determinată nici măcar o cotă-parte ideală, matematică, din dreptul de proprietate asupra unor bunuri nefracţionate în materialitatea lor. Devălmăşia poate rezulta din lege şi din convenţia părţilor.

Legislaţia în vigoare reglementează un singur caz de devălmăşie legală: dreptul de proprietate devălmaşă a soţilor asupra bunurilor dobândite în timpul căsătoriei. Totuşi, nu este exclus şi nici interzis de lege ca devălmăşia să se nască dintr-o convenţie. Astfel, două sau mai multe persoane, prin acordul lor de voinţă valabil exprimat, pot stabili că anumite bunuri pe care le dobândesc împreună sau separat, într-o anumită perioadă de timp, se vor afla în proprietatea lor devălmaşă.

Dreptul de proprietate în devălmăşie al soţilor îşi are explicaţia în comunitatea de bunuri a soţilor. Potrivit art.30 alin.1 din Codul familiei, "bunurile dobândite în timpul căsătoriei, de oricare dintre soţi, sunt, de la data dobândirii lor, bunuri comune ale soţilor", iar în alin.2 se precizează că "orice convenţie contrară este nulă".

Exercitarea dreptului de proprietate devălmaşă al soţilor are caracter organizat prin lege. Astfel, art.35 din Codul familiei prevede: "Soţii administrează şi folosesc împreună bunurile comune şi dispun astfel de ele. Oricare dintre soţi, exercitând singur aceste drepturi, este socotit că are şi consimţământul celuilalt soţ. Cu toate acestea, nici unul dintre soţi nu poate înstrăina şi nici nu poate greva un teren sau o construcţie ce face parte din bunurile comune dacă nu are consimţământul celuilalt soţ."

Analizând acest text, rezultă că soţii pot să stabilească de comun acord modul în care vor exercita atributele dreptului de proprietate în devălmăşie. De asemenea, atunci când oricare dintre soţi încheie singur acte de administrare, folosinţă şi dispoziţie asupra bunurilor comune se presupune că acţionează atât în nume propriu, cât şi ca reprezentant al celuilalt soţ. Prezumţia este relativă, putând fi înlăturată pentru fiecare act în parte, atunci când celălalt soţ va proba că s-a opus încheierii actului.

Mandatul tacit reciproc poate fi restrâns prin voinţa părţilor, convenţional sau unilateral, şi se poate referi numai la un anumit act sau anumite acte juridice privitoare la un bun sau anumite bunuri.

Dreptul de proprietate în devălmăşie încetează în momentul desfacerii sau încetării căsătoriei. În acelaşi timp, bunurile comune pot fi împărţite, în anumite împrejurări excepţionale, şi în timpul căsătoriei. Împărţeala poate fi cerută de unul dintre soţi sau de creditorii personali ai soţilor.

Prin desfacerea sau încetarea căsătoriei, dreptul de proprietate în devălmăşie se transformă, în plan intelectual, într-o proprietate comună pe cote-părţi ce se prezumă a fi egale. După împărţirea materială a bunurilor comune, se ajunge la dreptul de proprietate exclusivă.

 

Asemănări şi deosebiri între cele două forme ale dreptului de proprietate comună

Dreptul de proprietate în devălmăşie se aseamănă cu dreptul de proprietate pe cote-părţi prin aceea că are ca titulare două sau mai multe persoane, simultan şi concurent, şi are ca obiect un bun sau mai multe bunuri nefracţionate în materialitatea lor. De asemenea, sistarea ambelor feluri de proprietate comună are loc, de regulă, prin operaţia împărţelii.

Cu toate că se aseamănă, între cele două forme de proprietate comună există importante deosebiri, dintre care subliniem următoarele:

· în cazul dreptului de proprietate în devălmăşie, nici unul dintre codevălmaşi nu are determinată nici măcar o cotă-parte ideală, matematică, abstractă, din dreptul de proprietate. În cazul coproprietăţii, sunt determinate cote-părţi ideale, matematice, din obiectul proprietăţii, chiar dacă bunul este şi rămâne nefracţionat în materialitatea lui;

· indiferent de izvorul său - legea sau convenţia părţilor - dreptul de proprietate în devălmăşie are caracter intuituu personae. Proprietatea pe cote-părţi se naşte şi există, de regulă, independent de identitatea şi calităţile coproprietarilor;

· în cazul proprietăţii în devălmăşie, nici unul dintre codevălmaşi nu are posibilitatea să înstrăineze dreptul său, deoarece nu-şi cunoaşte cota-parte. Dimpotrivă, în situaţia dreptului de proprietate pe cote-părţi, fiecare coproprietar poate dispune liber de cota-parte din acest drept, care-i aparţine în exclusivitate;

· în cazul proprietăţii devălmaşe a soţilor, între aceştia operează prezumţia legală a mandatului reciproc de reprezentare, care permite fiecăruia să încheie acte de administrare, folosinţă şi dispoziţie asupra bunurilor comune, acţionând în nume propriu şi în calitate de reprezentant al celuilalt. În cazul coproprietăţii, se aplică principiul unanimităţii, cu corecţiile stabilite de practica judiciară.

 

Composesoratele - scurt istoric

Încă din timpul domniei împărătesei Maria-Tereza (1740-1780), s-au edictat diferite legi prin care se soluţionau litigiile dintre Domnii de pământ şi iobagi. Aşa, de exemplu, în anul 1767 s-a emis un "urbariu" pentru toate teritoriile (Maramureş, Satu Mare şi Crişana), prin care s-a stabilit că "urbarialiştii" au în folosinţă comună o parte din pădurea şi păşunea Domnului de pământ.

Legislaţia anului revoluţionar 1848 nu a soluţionat problema posesiunii urbariale a pădurilor şi a păşunilor. În era absolutistă (1850-1860) prin Patenta din 2 martie 1853, prin Patenta din 16 iunie 1854, ca şi prin legile ulterioare, s-a hotărât încetarea oricărei comunităţi de bunuri ce a existat între "Domnul de pământ" şi foştii urbarialişti în legătură cu pădurile şi păşunile, producându-se segregarea lor (despărţirea).

Prin legea nr.L III din anul 1871 se acordă urbarialiştilor dreptul de răscumpărare de la Domnul de pământ, creându-se astfel proprietatea exclusivă a foştilor urbarialişti asupra păşunilor şi asupra pădurilor.

Tot prin această lege se prevedea dreptul foştilor urbarialişti de a se constitui în "composesorate urbariale", adică asociaţii de păşunat. Composesoratele sunt obştii - proprietăţi de păduri ori păşuni în indiviziune.

Composesoratele, din punct de vedere istoric, economic şi chiar juridic, deşi guvernate de dispoziţiile Codului silvic unic pentru întreaga ţară (1924), nu sunt identice cu obştiile din vechiul Regat. În special originea şi istoria composesoratelor sunt diferite de cele ale obştiilor de moşneni. Prin regimul cărţilor fonduare şi al legiuirilor maghiare, prin intensificarea comerţului şi a industriei forestiere în Ardeal, composesoratele de păduri au o situaţie deosebită de a obştiilor de păduri din vechiul Regat şi sub raportul juridico-economic.

Expresia "composesorat" - care, strict vorbind, ar însemna "posesiune comună" - nu corespunde exact termenului maghiar "közbirtokossag", care înseamnă "proprietate comună".

Ca argument, membrii composesoratelor n-au devenit proprietari, în adevăratul sens al cuvântului, ai fondurilor ce formau obiectul indiviziunii, decât în perioada 1870-1880 când s-au înfiinţat cărţile fonduare. Astfel, dreptul de proprietate al composesorilor nu s-a perfectat decât prin consacrarea lui ca atare în cărţile fonduare. Prin intabulare, dreptul composesorului şi-a căpătat atributul caracteristic al proprietăţii: jus obutendi (alienabilitatea).

Proprietatea composesorală a câştigat, prin această intabulare, facilitatea alienabilităţii interne şi externe, adică posibilitatea composesorului de a-şi înstrăina, parţial sau total, fondurile (care formează obiectul indiviziunii). Până la acest moment, drepturile composesorale întruneau numai caracterele unei posesii comune şi perpetue. 

În urma revoluţiei din 1848, au avut loc mari transformări în statul austriac, în paralel cu cele din alte state ale Europei. Curând, după revoluţie, împăratul Franz Josef a desfiinţat regimentele grănicereşti a căror origine se află în perioada ultimelor năvăliri barbare, a turcilor, în vederea opririi cărora se înfiinţaseră. În aceste regimente grănicereşti, calitatea de militar se transmitea din tată în fiu, fără nici un criteriu de selectare, şi, o dată cu acestea, se transmitea şi dreptul în composesoratul respectiv. Acest drept composesoral nu întrunea caracterele dreptului de proprietate; îi lipsea jus abutendi.

Tăierea pădurilor de către composesori se făcea numai pentru folosinţele de foc şi de clădit ale acestora, ceea ce nu depăşea jus fruendi. Dreptul composesorilor nu cuprindea facultatea de a da în exploatare şi de a comercializa lemnul. Pădurile fuseseră date grănicerilor pentru ca aceştia să-şi crească vitele în locurile păşunabile, pentru ca din aceste păduri să-şi procure lemnul pentru construcţia caselor şi pentru încălzire.

Prin urmare, dreptul grănicerilor nu era un drept de proprietate indiviză asupra pădurilor. Proprietatea nu putea fi decât a statului, pentru apărarea căruia fuseseră aduşi grăniceri care, în loc de plată, primeau dreptul de folosinţă mai sus menţionat.

După desfiinţarea regimentelor grănicereşti, în anul 1848, s-a găsit o formulă de compromis pentru aceste composesorate. În studiile istorice, se susţine ideea că aceste terenuri au fost donate către grăniceri, dar nu s-au găsit documente în acest sens. În anul 1867, când s-au înfiinţat cărţile fonduare, aceste drepturi au fost intabulate ca drepturi de proprietate.

Desigur că nu toate composesoratele au origine grănicerească. Unele au la origine arendări pe termen lung, de la latifundiarii din Ardeal. Cu timpul, arendarea colectivă s-a transformat în posesiune perpetuă. Alte composesorate au origine comună. În urma unui proces mai îndelungat, proprietăţile comunale au trecut în proprietatea locuitorilor comunelor (art.6 din Legea agrară din Ardeal). Aceste ultime două tipuri de composesorate sunt mai cu seamă cu privire la păşuni şi numai în mod excepţional cu privire la păduri.

În anul 1922, legiuitorul a adoptat o lege de expropriere parţială a composesoratelor de păduri, fixând anumite dispoziţii prin care se permite exproprierea composesoratelor când întinderea acestora întrece trebuinţele composesorilor, fiind stabilite şi norme de calcul, constituindu-se astfel o pădure comunală.

În momentul când s-a făcut extinderea aplicării reglementărilor Codului silvic român din vechiul Regat în Ardeal, composesoratele au fost asimilate obştiilor de moşneni, aplicându-li-se dispoziţiile privitoare la acestea. Noutatea consta în instaurarea unui regim foarte riguros pentru administrarea averii composesorale. Astfel, gestiunea administratorilor era verificată de adunarea generală a composesorilor, adunare prezidată de judecătorul de ocol. Nu se putea vinde nici o porţiune din pădurile composesorale fără hotărârea adunării generale a composesorilor, fără licitaţie publică şi supralicitaţie şi fără aprobarea Ministerului Domeniilor.

Conform Codului silvic din 1910, modificat prin Legea din 16 septembrie 1920 şi extins în tot cuprinsul ţării prin Legea din 17 iunie 1923, "pădurile statului şi ale persoanelor juridice, în general, pădurile composesoratelor, urbarialiştilor, ale foştilor nobili şi fideicomisele, pădurile stăpânite de moşneni şi răzeşi în devălmăşie, pădurile particulare aşa-numite "de protecţie" sădite pe vârfuri, creste, coastele munţilor şi pe dealurile regiunilor muntoase, în bazinele de erupţie a torenţilor, cele ce înconjoară cursul regulat al apelor, care împiedică surpăturile de apă ori formarea nisipurilor mişcătoare, cele trebuincioase pentru apărarea ţării intră sub regimul Codului silvic şi, în consecinţă, nu se vor exploata decât în baza unui amenajament sau a unui regulament de exploatare aprobat de Ministerul Agriculturii şi al Domeniilor după avizul dat de Consiliul Tehnic, pentru ca asigurând pe de-o parte repopularea sistematică a suprafeţelor exploatate şi a împiedica distrugere pădurilor necesare pentru combustibilul de lemn, iar pe de altă parte a conserva pădurile de protecţie şi, astfel, mişcările de terenuri, surpăturile sau inundaţiunile."

În anul 1943, prin Legea pentru unele măsuri privind obştile de moşneni ori de răzeşi şi composesoratele, se acordă facilitatea de a contracta împrumuturi la Creditul Naţional Agricol, recunoscându-li-se acestora din urmă acelaşi regim juridic cu obştile.

 

 

II. Reglementări privind coproprietatea în legislaţiile unor ţări europene

 

 

BELGIA

Capitolul III, titlul II, din Codul civil belgian cuprinde reglementări referitoare la coproprietate.

În lipsă de convenţie sau de dispoziţii speciale, proprietate unui lucru care aparţine, în indiviziune, mai multor persoane este reglementată după cum urmează:

· părţile indivize sunt considerate a fi egale;

· coproprietarii au drepturi şi obligaţii, ţinându-se cont de partea lor indiviză;

· coproprietarii pot dispune de partea lor şi pot greva drepturile lor reale rezultate din dreptul de proprietate;

· coproprietarii pot utiliza şi se pot bucura de bunul comun în conformitate cu destinaţia sa şi fără a încălca drepturile celorlalţi coproprietari.

Sunt considerate ca fiind valabile actele de conservare şi actele de administrare provizorii a bunului comun. Nu sunt considerate valabile celelalte acte de administrare şi de dispoziţie care nu sunt făcute de către toţi coproprietarii. Totuşi, unul dintre coproprietari poate interzice altui coproprietar să participe la actele sale de administrare, dar numai în urma unei hotărâri judecătoreşti.

Fiecare dintre coproprietari contribuie la cheltuielile necesare pentru conservarea şi întreţinerea bunului comun, pentru administrarea lui, la impozite şi alte sarcini care sunt legate de bunul comun.

Împărţirea bunului comun se supune reglementărilor stabilite pentru împărţirea moştenirilor.

 

ELVEŢIA

Articolul 646 din Codul civil elveţian conţine reglementări referitoare la coproprietate. Atunci când mai multe persoane au, fiecare, o cotă parte dintr-un bun care nu este materialmente divizat, ele sunt coproprietare. Cotele părţi se prezumă a fi egale. Fiecare dintre coproprietari are drepturi şi obligaţii în funcţie de cota-parte, pe care o pot vinde sau o pot greva cu sarcini (ipotecă, gaj) şi pe care creditorii săi o pot urmări.

O formă particulară a coproprietăţii, introdusă în Codul civil, este proprietate pe etaje în care coproprietarul dispune de un drept de proprietate exclusiv asupra unei părţi delimitate din imobil (locuinţa sa), restul imobilului fiind în coproprietate. Imobilul este împărţit în două părţi: părţi private şi părţi comune, delimitate prin documente oficiale (scheme) înscrise în Registrul funciar. Părţile private sunt constituite din locurile în care proprietarul poate să-şi exercite dreptul de proprietate (locuinţa şi dependinţele sale). Părţile comune sunt sub controlul colectiv al coproprietarilor (terenul de sub clădire, instalaţiile).

 

GERMANIA

Codul civil german reglementează, în Titlul V, coproprietatea.

Astfel, un bun care aparţine mai multor persoane, pe cote-părţi, se consideră a fi în coproprietate. Bunul indiviz poate fi grevat de sarcini în favoarea unuia din coproprietari. Constituirea de sarcini care grevează un imobil indiviz în favoarea unei terţe persoane, precum şi constituirea de sarcini care grevează un imobil în favoarea oricărui coproprietar al imobilului indiviz sunt posibile numai dacă acest imobil este proprietatea unuia dintre coproprietarii bunului comun.

Dacă coproprietarii unui imobil au, în mod obişnuit, administrarea şi folosinţa sau au exclus pentru totdeauna sau temporar dreptul de a pretinde desfiinţarea indiviziunii sau au stipulat un termen de denunţare, atunci decizia lor n-are nici un efect contra succesorilor particulari ai unui coproprietar (numai în cazul în care au înscris-o în registrul financiar, ca sarcină a acelei porţiuni).

 

FRANŢA

Dreptul francez cunoaşte mai multe forme de coproprietate, conform reglementărilor existente în Codul civil francez. Indiferent de diferenţele dintre ele, aceste diverse variante au în comun anumite elemente de structură.

Coproprietatea se caracterizează prin pluralitate de proprietari. Este o proprietate plurală. Bunul aflat în coproprietate (bunul comun sau indiviz) nu aparţine unei singure persoane, care este titularul exclusiv al dreptului, un singur bun aparţine mai multor proprietari care se numesc coproprietari.

Situaţia juridică ce rezultă din coproprietate prezintă două aspecte complementare: un aspect colectiv şi un aspect individual. În acelaşi timp, în structura sa, coproprietatea prezintă un aspect concurenţial şi un aspect fracţional.

Coproprietate constituie, în ansamblu, un sistem de drepturi concurente. Coproprietatea se caracterizează prin coexistenţa asupra unui bun a mai multor drepturi concurente de aceeaşi natură.

În dreptul francez sunt prevăzute trei tipuri de coproprietate: pe de-o parte, indiviziunea ordinară şi coproprietatea perpetuă (exemplele tradiţionale); pe de altă parte, coproprietatea imobilelor construite (introdusă prin Legea din 10 iulie 1965).

Indiviziunea ordinară

În această categorie sunt avute în vedere următoarele situaţii:

· decesul unei persoane care lasă mai mulţi moştenitori (indiviziune succesorală);

· disoluţia regimului comunităţii de bunuri, fie prin divorţul celor doi soţi, fie între soţul supravieţuitor şi moştenitorii soţului decedat.

Aceste situaţii pot avea la origine diverse surse şi pot avea diferite obiecte. Astfel, pot rezulta ca efect al legii (indiviziune succesorală) sau ca efect al unor acte juridice (cumpărarea unui bun în comun). Pot avea ca obiect o universalitate de bunuri (masa succesorală), mai multe bunuri determinate (de exemplu, asupra unui automobil; cartea verde a automobilului este pentru mai multe persoane). Pot avea origine legală sau voluntară (testamentară sau convenţională), iar după obiectul lor, au caracter universal sau particular.

Ieşirea din indiviziune se poate face în două feluri: convenţional sau prin hotărâre judecătorească.

Ieşirea din indiviziune pe cale convenţională este posibilă atunci când toţi coproprietarii sunt de acord. Conform legii, sunt posibile convenţiile între coproprietari care să păstreze, pe o anumită perioadă de timp (5 ani), indiviziunea.

Ieşirea din indiviziune pe cale judecătorească se face atunci când unul din coproprietari doreşte împărţirea bunului, iar ceilalţi nu sunt de acord şi se soluţionează în două feluri:

· amânarea împărţirii - instanţa poate dispune amânarea împărţirii bunului pe o perioadă de cel mult 2 ani dacă împărţirea acestuia, în momentul formulării cererii, ar putea aduce grave prejudicii bunului comun (scăderea valorii). Această măsură poate fi luată pentru toate bunurile comune sau numai pentru o parte din ele.

· ieşirea din indiviziune - atunci când unul dintre coproprietari doreşte împărţirea bunului, iar ceilalţi coproprietari doresc rămânerea în indiviziune, instanţa poate dispune atribuirea părţii sale, fie în natură, fie în bani. Această modalitate de ieşire din indiviziune este evitată, în general, de instanţe.

Organizarea indiviziunii

Legea lasă la aprecierea coproprietarilor organizarea indiviziunii, prevăzând anumite restricţii. În lipsa unei convenţii între coproprietari, se aplică prevederile legale.

a) Organizarea convenţională

Legea lasă părţilor libertatea de a-şi numi unul sau mai mulţi administratori ai bunurilor comune, cât şi determinarea modalităţilor de numire sau de revocare a acestuia şi atribuţiile sale. Atunci când nu sunt prevăzute anumite clauze în convenţia părţilor, se aplică dispoziţiile legale.

b) Organizarea legală

Legea prevede un statut de bază care se aplică tuturor tipurilor de indiviziuni (de origine legală sau convenţională) care nu sunt convenţional organizate sau sunt insuficient organizate pe cale convenţională.

Gestiunea indiviziunii se realizează ţinându-se cont de două principii:

· echilibrul între puterile individuale şi consimţământul unanim. Coproprietarii pot face acte de conservare în nume propriu cu privire la bunul comun. Actele de administrare (cum ar fi actele de dispoziţie care necesită acordul tuturor coproprietarilor) pot fi exercitate de către un singur coproprietar, întrucât legea instituie prezumţia unui mandat tacit;

· echilibrul între interesele individuale şi interesul comun. La cererea unui coproprietar, instanţa poate decide luarea unor măsuri urgente (de exemplu, numirea unui administrator), atunci când coproprietarii nu cad de comun acord.

Art.815-9 din Codul civil stabileşte că fiecare coproprietar se poate folosi de bunul comun conform destinaţiei acestuia şi ţinând cont de drepturile celorlalţi coproprietari. În lipsa unui aranjament între părţi şi atunci când sunt neînţelegeri, preşedintele instanţei decide, cu titlu provizoriu, cum vor fi exercitate drepturile coproprietarilor.

Fructele şi veniturile produse de bunul comun se împart între coproprietari în funcţie de cota-parte a fiecăruia. Fiecare coproprietar este liber de a-şi înstrăina, cu titlu oneros sau cu titlu gratuit, dreptul său asupra bunului indiviz.

Coproprietatea perpetuă se caracterizează prin durata nelimitată a indiviziunii, care se explică prin natura sau destinaţia obiectului coproprietăţii.

Obiectul acestui tip de coproprietate este un bun determinat (de exemplu, dependinţele a două imobile vecine care împart curtea, puţul, zidul; acestea sunt folosite în comun de cei care le stăpânesc). În acest caz, nici unul dintre coproprietari nu poate cere împărţirea bunului.

Legea din 10 iulie 1965 introduce coproprietatea asupra unei construcţii, sistemul drepturilor concurente funcţionând numai în cazul părţilor comune ale imobilului. În această situaţie coexistă dreptul de proprietate asupra bunurilor comune (curte, instalaţii, terenul de sub clădire) şi drepturile de proprietate exclusivă (asupra locuinţelor).

